中隠菴次趙德孺韵
作者：李之儀
朝代：宋

paragraphs: 退之以文鳴，詩友得侯喜。
聲名力與俱，雖尊未勇耳。
潢池詎青山，孰辨都與鄙。
菴成誰振之，句出鬧如市。
千仞寧我高，充實信我美。
坐令菴內人，前車云可軌。
禮樂有先後，後進則君子。
執方而昧圓，俱野那復史。
伐柯固執柯，疇克求諸邇。
蒸之既匪薪，采焉又非芑。
近交韓與侯，步驟亦常恥。
一醫消息盡，布毛自何起。
要須六月息，不息不爲已。
敢問二詩人，如何得意旨。